এই সংঘাতের কোন প্রভাব পড়লো না দিনরাত্রির আবর্তনে। প্রকৃতির স্বাভাবিক নিয়মে সময়মতো একটি অন্ধকার রাত এলো এবং রাতের পর আবারও সূর্য উঠলো আগের দিনের মত। ঘুমন্ত সৈনিকরা জেগে উঠলো। রোজকার মতো সৈন্যরা অংশ নিলো প্রভাতি কুচকাওয়াজে। আবু সুফিয়ান আজও প্রাতঃভ্রমণে বেরিয়েছেন। তিনি দেখলেন গতকালের মতো আজও একটি অভিযানের প্রস্তুতি চলছে। খালিদ বিন ওয়ালিদের নেতৃত্বে জড়ো হচ্ছে একদল সৈন্য। তিনি এগিয়ে গেলেন। খালিদের কাঁধে হাত রেখে বললেন, ‘এসব কী দেখছি খালিদ? এ রকম নিষ্ফল অভিযানের প্রস্তুতি তুমি নিতে পারো না। গতকালের কথা মনে নেই? আকরামার পরিণতির কথা এরই মধ্যে ভুলে গেলে? কেন তুমি কোরাইশ বংশের গায়ে কলঙ্কের কালিমা লেপন করতে চাও? তুমি কি মনে করো এভাবে বিজয় লাভ করা সম্ভব?’